Source: https://ficek.sk/ako-mam-poziadat-o-znizenie-vyzivneho-20106
Timestamp: 2019-06-20 18:13:44+00:00
Document Index: 1159835

Matched Legal Cases: ['Súd ', 'Súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'Súd ', 'súd ', 'súd ', 'súd ', 'súd ', 'súd ', 'Súd ', 'súd ']

[2019] Ako mám požiadať o zníženie výživného? | Poradíme Vám? '
Otázka: Ako mám požiadať o zníženie výživného?
Dobrý večer. Chcem sa opýtať ako mám postupovať a čo mám robiť v prípade, že mi boli prisúdené alimenty v čiastke 120€ mesačne z platu 1000 až 1100€. Ale o 2 mesiace som klesol s platom na zhruba 500€ mesacne a nakolko mam podlžnosti voči bankam a este mám jednu vyživovaciu povinnost,tak mi neostava ani životné minimum. A banky ma nahnaju a som v totalnych dlhoch.Ďakujem za odpoved.
Odpoveď: Ako mám požiadať o zníženie výživného?
Dobrý deň. V prípade ak sa zmenila Vaša finančná situácia, došlo v zmysle zákona o rodine k zmene pomerov na Vašej strane a máte právo podať návrh na zníženie výživného na súd. Súd posúdi Vašu finančnú situáciu a ak zistí, že došlo k zmene pomerov na Vašej strane (k značnému zníženiu príjmu) a nie ste schopný dosiahnuť vyšší príjem, je oprávnený výživné znížiť. Samozrejme prihliadne aj na to z akého dôvodu došlo k zníženiu príjmu o viac ako polovicu a aj na potreby maloletého dieťaťa.
Podotázka: Ako mám požiadať o zníženie výživného? (Rodinné právo)
Dobrý deň, chcela by som sa opýtať, či je možné, aby návrh na zníženie výživného na moju 18 ročnú dcéru podala moja druhá manželka, s ktorou mám dieťa nakoľko sa nám znížili naše príjmy a ja som odcestovaný v Austrálii. Mohla by taký návrh urobiť? Ďakujem za odpoveď.
mohla by tak urobiť jedine vo vašom mene a ako váš splnomocnený zástupca. Súd však v tomto type konania bude vyžadovať Vašu prítomnosť na pojednávaní a tak vás podľa môjho názoru aj tak predvolá. V návrhu je potrebné opísať a zdôrazniť najmä to, že došlo k zmene pomerov (zníženiu príjmov), a preto už nemôžete plniť v takej výške, ako doteraz. Bude potrebné opísať aj to, že ste si zníženie príjmu nezapríčinili úmyselne, aby ste znížili výživné.
Chcem sa spýtať ako mám postupovať, keď som nezamestnaný a platím na syna výživné 170e a mám ešte tri deti maloleté, o ktoré sa starám. Chcel by som znížiť výživné a čo mám doložiť na súd aké papiere.
Dobrý deň, v prvom rade budete musieť v návrhu na zníženie výživného popísať všetky dôvody, pre ktoré žiadate o zníženie výživného. Popísať najmä aktuálnu situáciu, ktorá vznikla ukončením pracovného pomeru. Súdu budete musieť predložiť najmä potvrdenie o tom, že ste evidovaný na úrade práce, výpoveď alebo dohodu o skončení pracovného pomeru (v tomto smere upozorňujeme na skutočnosť, že súd nemusí dohodu akceptovať, lebo podľa súdnej praxe je možné uzatvorenie dohody o skončení pracovného pomeru vnímať ako úmyselné znižovanie svojho príjmu). Ak by súd posúdil ukončenie pracovného pomeru ako účelové, môže v konaní vychádzať z toho, že je vo Vašich možnostiach dosahovať príjem, ktorý ste mali v zamestnaní. Aj keď bol pracovný pomer ukončený výpoveďou zo strany zamestnávateľa, bude súd zisťovať v akej oblasti ste pracovali, aký ste dosahovali príjem, aké sú možnosti zamestnať sa v tejto oblasti... V týchto konaniach má totiž prednosť potencionalita príjmu pred faktickým (reálnym) príjmom. Vzhľadom na to sa môže stať aj to, že hoci ste momentálne nezamestnaný, súd Vám výživné nezníži, lebo bude mať za to, že je vo Vašich možnostiach dosahovať rovnaký príjem ako v zamestnaní.
Dobrý deň. Prosím Vás čo robiť v prípade, keď navrhovateľ o zníženie výživného zomrel. Prišlo mi predvolanie k súdu. Je potrebné vyhotovenie potvrdení o prijme a rozpisy výdavkov na dieťa? Ďakujem za odpoveď.
Dobrý deň, v takýchto prípadoch je ako prvoradé vhodné súd upovedomiť o tom, že účastník konania (navrhovateľ) zomrel. Podľa Civilného sporového poriadku "Ak strana zomrie počas konania skôr, ako sa konanie právoplatne skončí, súd posúdi podľa povahy sporu, či má konanie zastaviť, alebo či v ňom môže pokračovať." Vzhľadom na povahu súdneho konania a predmet konania vzťahujúci sa výlučne na povinného z výživného a oprávneného z výživného nie je možné predpokladať, že by súd v konaní pokračoval, a to ani s dedičmi navrhovateľa. Ak pojednávanie nemáte v priebehu tohto alebo budúceho týždňa, upovedomte čo najskôr súd o jeho úmrtí. Súd zrejme pristúpi k zrušeniu termínu pojednávania a následne aj k zastaveniu súdneho konania, a to s ohľadom na povahu súdneho konania o zníženie výživného.
Dobrý deň. Mala by som otázku. Dieťa 6 ročne je v starostlivosti otca, pretože mi nechcel podpísať papier na vycestovanie do cudziny, určil mi platiť mesačne 150,- €, ale to som zarábala 1100,- €. Teraz sa mi narodil synček ma 4 mesiace. Takže poberám materskú 430,- € mesačne, a z toho 150,- € posielam. Chcela by som požiadať o zníženie aspoň po dobu kým som na materskej. Ale cestovať 1200 km s malým nemôžem. Mohla by som to spraviť aj cez rakúsky súd? Ďakujem.
Dobrý deň, na to, aby bolo možné odpovedať na otázku, či je možné zníženie výživného riešiť cez rakúsky súd je potrebné skúmať právomoc súdov členských štátov podľa nariadenia EÚ. V tomto prípade je rozhodujúcim nariadenie Rady č. 4/2009 o právomoci, rozhodnom práve, uznávaní a výkone rozhodnutí a o spolupráci vo veciach vyživovacej povinnosti. Podľa tohto nariadenie o výživnom (o určení, znížení a zvýšení) na maloleté dieťa má rozhodovať súd, v ktorom má maloleté dieťa svoj obvyklý pobyt. Ak Vaše 6 ročné dieťa, na ktoré platíte výživné žije na Slovensku, v takom prípade bude založená právomoc iba slovenským súdom. Ide o pretavenie zásady, že by o dieťati mal vždy rozhodovať súd, kde dieťa reálne žije (resp. kde je jeho obvyklý pobyt).
Dobrý deň, som zamestnaný na polovičný úväzok, som rozvedený a mám syna. Po rozvode som pristúpil na dohodu o výživnom. Po rozhovore s rodinou, ktorá mi finančne pomáha nakoľko sám mám sklerózou multiplex a som chorý, platím si garsónku 210 eur a platím výživne z 200 e platu, sestra a mama sú pre mňa malí bohovia. Ale už ma nevedia ďalej podporovať moja zmluva je zamestnaný na 4 h za mzdu cca 200 e mesačne. Môžem podať o zníženie lebo nemám bez ich pomoci naďalej šancu platiť 100 e mesačne ďakujem veľmi pekne.
rodičia sú povinní dieťaťu na výživu a výchovu prispievať podľa svojich schopností, možností a majetkových pomerov. Zastávam názor, že takýto závažná diagnóza je objektívnym a dostatočným dôvodom na to, aby súd zvážil možnosť zníženia výživného na dieťa. Zmeniť rozhodnutie súd môže, ak sa zmenia pomery, za ktorých bolo výživné stanovené. Odporúčam podať na súd návrh na zníženie vyživovacej povinnosti, pričom v návrhu uveďte všetky rozhodujúce skutočnosti, aby ste súdu opísali a preukázali Vašu situáciu. Rozhodnutie o tom, či výživné zníži a prípadne o koľko však závisí na súde.
Dobrý deň, mal by som otázku. Som na PN a poberám len nemocenské dávky v hodnote 329 eur. Z toho mi ide na výživné a exekúcie. Chcel by som znížiť výživné. Výživné platím v hodnote 50 eur ako mám postupovať.
ak bolo určené výživné súdom, potom je potrebné podať na súd návrh na zníženie výživného. Ak ste dohodnutí mimosúdne, potom je vhodné oboznámiť s Vašou situáciou dieťa, prípadne rodiča a pokúsiť sa dospieť ku kompromisu.
Dovoľujem si však uviesť, že na zníženie výživného nie je právny nárok. Súd totiž bude posudzovať Vaše schopnosti, možnosti a majetkové pomery a potreby dieťaťa a podľa toho posúdi, či je dôvod na zníženie výživného, alebo nie. Nehovoriac o tom, že rodič je vždy povinný platiť aspoň minimálne výživné, ktoré je v súčasnosti 27,32 €.
Dobrú deň. Touto cestou sa chcem poradiť ako mám postupovať ak platím výživné na 20ročného syna, ktorý študuje a momentálne som nezamestnaný a evidovaný na úrade práce. Mal by som poberať len podporu zatiaľ neviem v akej výške. Ďakujem.
Odpovedá: Advokát (odpoveď odoslaná: 06.09.2017)
pokiaľ máte výživné priznané súdom, potom v prípade ak chcete jeho výšku znížiť, musíte podať návrh na súd. V návrhu je potrebné opísať rozhodujúce skutočnosti, teda najmä to, že ste nezamestnaný a evidovaný na úrade práce. Dovolím si však poukázať na to, že v prípade výživného sa posudzujú možnosti, schopnosti a majetkové pomery rodičov a odôvodnené potreby dieťaťa. V zmysle ustálenej rozhodovacej praxe súdov len sama skutočnosť, že rodič je nezamestnaný ešte nie je dôvodom na zníženie výživného, pretože sa posudzujú práve možnosti a schopnosti rodiča. Inak povedané, ak je v danom regióne dostatok pracovných príležitostí, potom bude súd skúmať, či je skutočne dôvod na zníženie výživného. Rovnako dôvodom na zníženie výživného nie je, ak rodič úmyselne opustí zamestnanie s cieľom znížiť vyživovaciu povinnosť.